Document ID: 32009D0102

Reference:
6.2.2009
MT
Il-Ġurnal Uffiċjali ta’ l-Unjoni Ewropea
L 37/5
DEĊIŻJONI TAL-KUNSILL
tal-4 ta' Novembru 2008
li tagħti għajnuna finanzjarja tal-UE lill-Ungerija għaż-żmien medju
(2009/102/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 332/2002 tat-18 ta' Frar 2002, li jistabbilixxi faċilità li tipprovdi għajnuna finanzjarja għaż-żmien medju għall-bilanċi ta' pagament (1) tal-Istati Membri, u partikolarment l-Artikolu 3(2) tiegħu,
Wara li kkunsidra l-proposta tal-Kummissjoni, wara konsultazzjoni mal-Kumitat Ekonomiku u Finanzjarju (EFC),
Billi:
(1)
Bid-deċiżjoni 2009/103/KE (2) il-Kunsill iddeċieda li jagħti għajnuna reċiproka lill-Ungerija.
(2)
Minkejja t-titjib mistenni fil-kont kurrenti, il-bżonnijiet ta’ finanzjament estern tal-Ungerija fl-2008 u l-2009 huma stmati għal EUR 20 biljun, billi, minħabba l-iżviluppi esperjenzati dan l-aħħar fis-swieq finanzjarji l-kont kapitali u finanzjarju jista’ jiddeterjorja sostanzjalment bl-aċċellerazzjoni tal-flussi netti ’l barra tal-portafoll.
(3)
Jixraq li tingħata għajnuna Komunitarja lill-Ungerija ta’ massimu ta’ EUR 6,5 biljun mill-Faċilità li tipprovdi għajnuna finanzjarja għaż-żmien medju għall-bilanċ tal-pagamenti tal-Istati Membri stabbilita mir-Regolament (KE) Nru 332/2202. L-għajnuna għandha tingħata flimkien ma' self mill-Fond Monetarju Internazzjonali ta’ SDR 10,5 biljun (madwar EUR 12,5 biljun) taħt arranġament Stand-by li mistenni jiġi approvat fis-6 ta’ Novembru 2008. Il-Bank Dinji qabel ukoll li jsellef lill-Ungerija EUR 1 biljun.
(4)
L-għajnuna għandha tkun ġestita mill-Kummissjoni li, wara li tikkonsulta mal-EFC, għandha taqbel mal-awtoritajiet tal-Ungerija dwar il-kundizzjonijiet speċifiċi ta’ politika ekonomika marbutin mal-għajnuna finanzjarja. Dawk il-kundizzjonijiet għandhom jiġu stipulati f’Memorandum ta’ Ftehim. It-termini finanzjarji dettaljati għandhom jiġu stabbiliti mill-Kummissjoni fil-Ftehim dwar is-Self.
(5)
L-għajnuna għandha tingħata bil-ħsieb li tiġi appoġġjata s-sostenibilità tal-bilanċ tal-pagamenti fl-Ungerija u, b’dan il-mod, tikkontribwixxi għall-implimentazzjoni tajba tal-programm ta’ politika ekonomika tal-Gvern fil-kundizzjonijiet ekonomiċi u finanzjarji attwali,
IDDEĊIEDA KIF ĠEJ:
Artikolu 1
1.   Il-Komunità għandha tagħmel disponibbli self għaż-żmien medju lill-Ungerija li jammonta għal massimu ta' EUR 6,5 biljun, b'maturità medja massima ta' ħames snin.
2.   Din l-għajnuna finanzjarja tal-Komunità għandha tkun disponibbli għal sentejn, li jibdew mill-ewwel jum wara d-dħul fis-seħħ ta' din id-Deċiżjoni.
Artikolu 2
1.   L-għajnuna għandha tiġi ġestita mill-Kummissjoni f’mod konsistenti mal-impenji tal-Ungerija u r-rakkomandazzjonijiet tal-Kunsill, partikolarment fil-kuntest tal-implimentazzjoni tal-Programm Nazzjonali ta' Riforma kif ukoll il-programm ta' konverġenza u l-proċedura tad-defiċit eċċessiv.
2.   Il-Kummissjoni għandha taqbel mal-awtoritajiet tal-Ungerija, wara li tikkonsulta l-EFC, dwar il-kundizzjonijiet speċifiċi ta’ politika ekonomika marbutin mal-għajnuna finanzjarja, kif stipulat fl-Artikolu 3(4). Dawk il-kundizzjonijiet għandhom jiġu stipulati f’Memorandum ta’ Ftehim konsistenti mal-impenji u r-rakkomandazzjonijiet imsemmija fil-paragrafu 1 ta’ dan l-Artikolu. It-termini finanzjarji dettaljati għandhom jiġu stabbiliti mill-Kummissjoni fil-ftehim dwar is-self.
3.   Il-Kummissjoni għandha, b'kollaborazzjoni mal-EFC, tivverifika f’intervalli regolari li l-kundizzjonijijet ta’ politika ekonomika marbutin mal-għajnuna, jiġu sodisfatti. L-EFC għandha tinżamm infurmata mill-Kummissjoni dwar il-possibbiltà ta’ rifinanzjament tas-self jew ir-ristrutturar tal-kundizzjonijiet finanzjarji.
Artikolu 3
1.   L-għajnuna finanzjarja Komunitarja għandha ssir disponibbli mill-Kummissjoni lill-Ungerija f'mhux iktar minn ħames ħlasijiet li d-daqs tagħhom għandu jiġi stipulat fil-Memorandum ta’ Ftehim.
2.   L-ewwel ħlas għandu jiġi rilaxxat suġġett għad-dħul fis-seħħ tal-Ftehim dwar is-Self u l-Memorandum ta’ Ftehim, kif ukoll għandu jkun ibbażat fuq is-sottomissjoni ta’ l-emendi leġiżlattivi għall-abozz tal-proposta tal-baġit tal-2009 lill-Parlament Ungeriż, li għandhom il-mira li jiksbu defiċit ta’ 2,6 % tal-PGD u li jinkludu l-miżuri baġitarji fil-bażi.
3.   Jekk ikun meħtieġ sabiex jiġi ffinanzjat is-self, l-użu prudenti ta’ skambji tar-rata tal-interess ma’ kontropartijiet tal-ogħla kwalità ta' kreditu, għandu jkun permess.
4.   Il-Kummissjoni, wara li tkun kisbet l-opinjoni tal-EFC, għandha tiddeċiedi dwar ir-rilaxx ta’ iktar ħlasijiet. Ir-rilaxx ta’ kull ħlas sussegwenti għandu jsir fuq il-bażi tal-implimentazzjoni sodisfaċenti tal-programm ekonomiku l-ġdid tal-Gvern Ungeriż sostnut mill-arranġament mal-FMI u inkluż ukoll fil-Programm ta’ Konverġenza tal-Ungerija li ġej u, partikolarment, il-kundizzjonijiet speċifiċi ta’ politika ekonomika stabbiliti fil-Memorandum ta’ Ftehim.
Dawn il-kundizzjonijiet ta' politika għandhom jinkludu, inter alia:
(a)
il-progress fil-konsolidazzjoni fiskali ppjanata mill-Gvern fil-kuntest tal-programm ġdid tiegħu li huwa konformi mar-rakkomandazzjoni tal-Kunsill skont il-proċedura tad-defiċit eċċessiv tal-10 ta' Ottubru 2006, kif ukoll l-Opinjoni tal-Kunsill dwar l-aġġornament tal-programm ta’ konverġenza ta' Novembru 2007, b’mod partikolari fir-rigward tal-mira tad-defiċit tal-2009;
(b)
miżuri speċifiċi biex jiġi kkontrollat l-infiq għall-proċess ta' konsolidazzjoni;
(c)
progress fir-riforma tal-governanza finanjarja permezz tat-tisħiħ tal-qafas istituzzjonali u l-introduzzjoni ta’ regoli fiskali ta’ żmien medju skont il-proposta qafas li qed tiġi diskussa attwalment fil-Parlament Ungeriż;
(d)
regolamentazzjoni tas-settur finanzjarju u riformi fis-sorveljanza u tkabbir tal-kapaċità tal-awtoritajiet sabiex jindirizzaw b'mod effiċjenti kwistjonijiet ta’ tħassib dwar solvibilità u likwidità; u,
(e)
miżuri ta’ riforma strutturali appoġġjati fil-kuntest tal-istrateġija ta’ Liżbona, bħat-tisħiħ ta’ inċentivi għax-xogħol bil-ħsieb li jiġu sostnuti l-impjiegi u jikkontribwixxu għas-sostenibilità fit-tul tal-finanzi pubbliċi.
Din id-Deċiżjoni hija indirizzata lir-Repubblika tal-Ungerija. Hija għandha tiġi ppubblikata f'Il-Ġurnal Uffiċjali tal-Unjoni Ewropea.
Magħmula fi Brussell, 4 ta’ Novembru 2008.
Għall-Kunsill
Il-President
A. VONDRA
(1)  ĠU L 53, 23.2.2002, p. 1.
(2)  Ara paġna 7 ta' dan il-Ġurnal Uffiċjali.

Summary:
Għajnuna finanzjarja lill-Ungerija
Għajnuna finanzjarja lill-Ungerija
SOMMARJU TAD-DOKUMENT:
Deċiżjoni tal-Kunsill 2009/102/KE — għajnuna finanzjarja lill-Ungerija għal żmien medju
X’INHU L-GĦAN TAD-DEĊIŻJONI?
Bejn l-2008 u l-2010, l-Unjoni Ewropea (UE) u diversi organizzazzjonijiet internazzjonali pprovdew għajnuna finanzjarja lill-Ungerija.
Il-bażi għal dan huwa r-Regolament (KE) Nru 332/2002 li jippermetti lill-UE tipprovdi għajnuna finanzjarja għal żmien medju lill-pajjiżi tal-UE li mhumiex fiż-żona tal-euro li jkollhom diffikultajiet fil-bilanċ tal-pagamenti tagħhom.
PUNTI EWLENIN
F’Novembru 2008, l-UE qablet li l-Ungerija għandha tirċievi EUR 20 biljun għall-perjodu tal-2008 u l-2009. Il-finanzjament kellu jiġi pprovdut:
mill-UE: EUR 6.5 biljun taħt il-programm ta’ għajnuna għall-bilanċ tal-pagamenti tagħha;
mill-Fond Monetarju Internazzjonali (FMI): madwar EUR 12.5 biljun;
mill-Bank Dinji: biljun euro.
Bi skambju għas-self, l-Ungerija qablet li tagħmel progress fuq:
il-konsolidazzjoni fiskali* u l-kontroll tan-nefqa;
ir-riforma tal-governanza fiskali;
l-istabbiltà tal-prezzijiet;
l-istabbiltà tas-settur bankarju;
riformi ta’ regolazzjoni u superviżjoni fis-settur finanzjarju;
diversi riformi strutturali.
B’kollox, l-Ungerija rċeviet EUR 5.5 biljun mingħand l-UE u EUR 8.7 mingħand il-FMI. Hija ma talbitx l-għajnuna tal-Bank Dinji.
Mat-tmiem tal-programm f’Novembru tal-2010, il-Kummissjoni Ewropea bdiet bis-sorveljanza ta’ wara l-programm tagħha, u organizzat sitt missjonijiet ta’ reviżjoni fil-pajjiż.
Is-sorveljanza ntemmet f’Jannar tal-2015 wara li l-Ungerija kienet ħallset lura aktar minn 70 % tas-self tal-UE.
F’Novembru tal-2011, l-Ungerija talbet it-tieni ċiklu ta’ għajnuna finanzjarja mingħand l-UE. Fl-aħħar, din ma kinitx meħtieġa għaliex il-pajjiż kien kapaċi jiffinanzja lilu nnifsu fis-swieq internazzjonali.
META TAPPLIKA D-DEĊIŻJONI?
              
Ilha tapplika mill-5 ta’ Novembru 2008.
SFOND
Fi Frar 2002, il-Kunsill tal-Unjoni Ewropea ta s-setgħa lill-UE sabiex tagħti self lill-pajjiżi tal-UE li qed jesperjenzaw jew jinsabu mhedda b’diffikultajiet fil-bilanċ tal-pagamenti jew fil-movimenti ta’ kapital tagħhom.
Din l-għajnuna finanzjarja hija disponibbli biss għall-pajjiżi li ma jużawx l-euro.
L-Ungerija applikat għall-ewwel darba għall-għajnuna f’Ottubru tal-2008 minħabba taqlib serju fis-suq u d-diffikultajiet tal-gvern biex jiffinanzja mill-ġdid id-dejn tiegħu.
Għal aktar informazzjoni, ara:
“Għajnuna għall-bilanċ tal-pagamenti lill-Ungerija” fuq is-sit elettroniku tal-Kummissjoni Ewropea.
* TERMINI EWLENIN
              
Konsolidazzjoni fiskali: il-proċess biex jitnaqqsu d-defiċits tal-gvern u l-akkumulazzjoni tad-dejn.
DOKUMENT EWLIENI
            
Deċiżjoni tal-Kunsill 2009/102/KE tal-4 ta’ Novembru 2008 li tagħti għajnuna finanzjarja tal-UE lill-Ungerija għaż-żmien medju (ĠU L 37, 6.2.2009, pp. 5–6)
DOKUMENTI RELATATI
            
Ir-Regolament tal-Kunsill (KE) Nru 332/2002 tat-18 ta’ Frar 2002 li jistabbilixxi faċilità li tipprovdi għajnuna finanzjarja għal żmien medju għall-bilanċi ta’ pagament tal-Istati Membri (ĠU L 53, 23.2.2002, pp. 1–3)
L-emendi suċċessivi għar-Regolament (KE) Nru 332/2002 ġew inkorporati fit-test oriġinali. Din il-verżjoni konsolidata hija biss ta’ valur dokumentarju.
l-aħħar aġġornament 24.01.2017